Ehdotus: Euroopan parlamentin ja neuvoston direktiivi direktiivin 80/232/ETY muuttamisesta kahviuutteiden ja sikuriuutteiden nimellispainojen valikoiman osalta /* KOM/2000/0568 lopull. - COD 2000/0235 */



Virallinen lehti nro C 365 E , 19/12/2000 s. 0274 - 0275



Ehdotus EUROOPAN PARLAMENTIN JA NEUVOSTON DIREKTIIVI direktiivin 80/232/ETY muuttamisesta kahviuutteiden ja sikuriuutteiden nimellispainojen valikoiman osalta (komission esittämä) PERUSTELUT 1. Taustaa Tammikuun 15 päivänä 1980 annetun neuvoston direktiivin 80/232/ETY, sellaisena kuin se on viimeksi muutettuna direktiivillä 87/356/ETY, tarkoituksena on yhdenmukaistaa tiettyjen valmispakkauksiin pakattujen tuotteiden nimellispainojen ja nimellistilavuuksien sallitut valikoimat yhteisössä. Direktiivissä säädetään tuotekohtaiset tai tuoteryhmäkohtaiset valikoimat, jotka ovat kaikki vapaaehtoisia lukuun ottamatta viimeisintä, vuonna 1987 tehtyä neulelankoja koskevaa lisäystä, joka on pakollinen. Yhteisön markkinoille pääsevät sellaiset tuotteet, joita myydään valikoimassa mainittuina määrinä. Kuitenkin myös muut, erityisesti elintarvikkeita koskevat direktiivit sisältävät tavallisesti valmiiksi pakattujen tuotteiden valikoimia. Kahviuutteiden ja sikuriuutteiden pakollisesta valikoimasta säädettiin direktiivin 77/436/ETY 4 artiklassa, sellaisena kuin se on muutettuna 19 päivänä joulukuuta 1985 annetulla direktiivillä 85/573/ETY. Kun kyseistä direktiiviä laadittiin uudelleen vuonna 1999, katsottiin sopivaksi sisällyttää pakollinen valikoima valmiiksi pakattuja tuotteita koskevaan laaja-alaiseen direktiiviin. Siten vanhan direktiivin korvaavassa uudessa direktiivissä ei ole artiklaa, jossa säädetään pakollisesta painovalikoimasta. Direktiivin johdanto-osassa todetaan: "Komissio suunnittelee ehdottavansa mahdollisimman pian ja joka tapauksessa 1 päivään heinäkuuta 2000 mennessä, että direktiiviin 80/232/ETY sisällytetään tässä direktiivissä määritettyjä tuotteita koskeva nimellispainojen valikoima". Tässä ehdotuksessa toteutetaan komission sitoumusta lisätä olemassa olevaan direktiiviin 80/232/ETY pakollinen painovalikoima, joka aiemmin sisältyi kahviuutteita ja sikuriuutteita koskevaan direktiiviin. Tarkoituksena on, että kyseisen valikoiman oikeudellisena perustana on yhteisön laki myös tulevaisuudessa. Painovalikoimaa ei ole tarpeen muuttaa, koska se takaa nykyiselläänkin riittävässä määrin tavaroiden vapaan liikkuvuuden kyseisellä alalla. 2. Muutosehdotuksen tarkoitus 2.1. Pakollisen valikoiman sisällyttäminen direktiiviin Tässä muutosehdotuksessa on tarkoituksena ottaa mukaan direktiivin 80/232/ETY liitteessä I määritelty kahviuutteiden ja sikuriuutteiden pakollinen painovalikoima. Kyseinen valikoima on jo aiemmin ollut olemassa, ja kaikki jäsenvaltiot ovat saattaneet sen osaksi kansallista lainsäädäntöään. Muutoksen tarkoituksena on parantaa yhteisön lainsäädännön avoimuutta kokoamalla kaikki valikoimat yhteen laaja-alaiseen direktiiviin, toisin sanoen direktiiviin 80/232/ETY. Lisäksi kun kyseiset painovalikoimat säilytetään, yhteisön laki on edelleen kansallisten lainsäädäntöjen oikeudellisena perustana. Ilman tällaista muutosta jotkut jäsenvaltiot saattaisivat luopua painovalikoimasta tai ottaa käyttöön jonkin muun valikoiman, jolloin muutettaisiin nykyistä suotuista tilannetta, jossa tavarat liikkuvat vapaasti tällä alalla. 2.2. SLIM-IV-ehdotuksia ei ole vielä otettu huomioon Valmispakkauksiin pakattuja tuotteita koskeva yhteisön lainsäädäntö, myös direktiivi 80/232/ETY, oli SLIM-hankkeen aiheena vuonna 1999. SLIM-tarkastelun tuloksena saatiin suosituksia siitä, miten voimassa olevaa sääntelykehystä voidaan parantaa vastaamaan markkinoiden nykyisiä vaatimuksia ja varmistamaan yhtenäismarkkinoiden tehokas toiminta kyseisellä alalla. Komissio tutkii edelleen, miten suosituksia voidaan parhaiten toteuttaa. Se ilmaisi kantansa seuraavasti: "Komissio tulee tarkastelemaan ryhmän selvitykseen sisältyviä suosituksia huolellisesti ja tarvittaessa ehdottamaan suositusten edellyttämiä toimenpiteitä läheisessä yhteistyössä jäsenvaltioiden ja muiden asianosaisten kanssa. SLIM-ryhmän selvitys on hyödyllinen katsaus nykyisen lainsäädännön soveltamisvaikeuksiin, ja siinä tuodaan esille ne osa-alueet, joita on selkiytettävä ja parannettava." Tämän muutoksen tarkoituksena on varmistaa olemassa olevien yhteisön säännöstön osien jatkuvuus, eikä muutos kuulu millään lailla SLIM-ryhmän suositusten soveltamiseen. Valikoimia koskevissa SLIM-suosituksissa todetaan kuitenkin, että pakolliset valikoimat ovat varteenotettava yhteisön politiikan keino, koska niiden avulla taataan oikeusvarmuus, ja ne soveltuvat Euroopan yhtenäismarkkinoiden tarpeisiin. Tässä mielessä muutos on yhdenmukainen SLIM-suositusten kanssa. 3. Ehdotuksen sisältö Ehdotuksella muutetaan pakollisia valikoimia koskevaa direktiivin 80/232/ETY 5 artiklaa lisäämällä siihen yksi uusi valikoima ja määrittelemällä valikoima yksityiskohtaisesti liitteessä. Direktiivi tulee voimaan 20 päivän kuluttua sen julkaisemisesta. Näin lyhyt aika on perusteltu siitä syystä, että valikoima kuuluu jo nyt yhteisön säännöstöön, ja kaikki jäsenvaltiot ovat saattaneet sen osaksi kansallista lainsäädäntöään. 4. Yhdenmukaisuus yhteisön periaatteiden kanssa Suhteellisuus Direktiivissä luetellaan tiettyjen valmispakkauksiin pakattujen tuotteiden sallittujen nimellismäärien ja nimellistilavuuksien valikoimat yhteisössä niiden käytön yhtenäistämiseksi. Käytettäessä yhtenäistettyjä valikoimia etuna on se, että valmistus voidaan rationalisoida ja antaa kuluttajille selkeitä ja vertailtavissa olevia tietoja. Toissijaisuus Kaikki jäsenvaltiot ovat saattaneet osaksi kansallista lainsäädäntöään valikoiman, joka kuuluu yhteisön säännöstöön. 5. Yhdenmukaisuus yhteisön politiikkojen kanssa Teollisuuspolitiikka Euroopan teollisuuden kilpailukykyä vahvistetaan parhaiten pakollisilla valikoimilla, joiden avulla luodaan markkinavoimille yhdenmukaiset toimintaedellytykset, ja kuluttajat saavat parasta vastinetta rahoilleen. Edustava eurooppalainen teollisuusryhmittymä (AFCASOLE) on pitänyt tärkeänä sitä, että komissio ryhtyy aikomustensa mukaisesti lainsäädännöllisiin toimiin ennen heinäkuun 1 päivää nykyisen pakollisen valikoiman säilyttämiseksi. Kuluttajapolitiikka Yksikkömäärä on kuluttajille annettavaa perustietoa. Se lisää avoimuutta, mikä on erityisen tärkeää näkövammaisille, joiden on usein mahdotonta lukea etikettien tekstiä ja vaikea saada tietoa yksikköhinnoista. RNIB (Royal National Institute for the Blind) on siksi vaatinut pakollisen valikoiman säilyttämistä. 6. Vaikutusten arviointi Kahviuutteiden ja sikuriuutteiden pakollisen valikoiman säilyttämisellä ei ole havaittavaa merkitystä markkinoilla sen enempää valmistajille kuin kuluttajillekaan. Ehdotuksella ainoastaan laajennetaan sitä, mikä on jo voimassa yhteisön ja jäsenvaltioiden lainsäädännössä. Koska täytäntöönpano on jo tehty, siirtymäkauden vaikutuksia ei ole odotettavissa. 7. Yhteys työohjelmaan Tämän ehdotuksen esittäminen neuvostolle ja Euroopan parlamentille ei sisälly nykyiseen työohjelmaan siksi, että direktiivin muuttamiseen johtaneet syyt aiheutuivat kahviuutteista ja sikuriuutteista annetun direktiivin uudelleenlaatimisesta. Komissio ilmaisi aikeensa uudelleen laaditun direktiivin johdanto-osan kappaleessa. 8. Merkitys ETA:n kannalta Tämä ehdotus kuuluu Euroopan talousalueesta tehdyn sopimuksen soveltamisalaan. 9. Ulkopuolisten tahojen lausunnot RNIB (Royal National Institute for the Blind) vaati pakollisten valikoimien säilyttämistä kirjeessä, jonka se lähetti komissaari David Byrnelle 10 päivänä tammikuuta 2000. AFCASOLE (Association of Soluble Coffee Manufacturers in the European Community) pyysi kirjeessä, jonka sen puheenjohtaja lähetti komissiolle 9 päivänä maaliskuuta 2000, että pakollisten kahviuutteiden ja sikuriuutteiden valikoimien voimassaoloa jatketaan. 2000/0235 (COD) Ehdotus EUROOPAN PARLAMENTIN JA NEUVOSTON DIREKTIIVI direktiivin 80/232/ETY muuttamisesta kahviuutteiden ja sikuriuutteiden nimellispainojen valikoiman osalta (ETA:n kannalta merkityksellinen teksti) EUROOPAN PARLAMENTTI JA EUROOPAN UNIONIN NEUVOSTO, jotka ottavat huomioon Euroopan yhteisön perustamissopimuksen ja erityisesti sen 95 artiklan, ottavat huomioon komission ehdotuksen [1], [1] EYVL C , , s.. ottavat huomioon talous- ja sosiaalikomitean lausunnon [2], [2] EYVL C , , s.. noudattavat perustamissopimuksen 251 artiklassa määrättyä menettelyä, sekä katsovat seuraavaa: (1) Yhteisön lainsäädännön avoimuuden parantamiseksi kaikkien valmispakkauksiin pakattujen elintarvikkeiden nimellismäärien valikoimat olisi sisällytettävä yhteen lainsäädäntötekstiin, toisin sanoen neuvoston direktiiviin 80/232/ETY [3]. [3] EYVL L 51, 25.2.1980, s.1. (2) Tästä syystä valmispakkauksiin pakattujen tuotteiden valikoiman, josta on säädetty kahviuutteita ja sikuriuutteita koskevan jäsenvaltioiden lainsäädännön lähentämisestä 27 päivänä kesäkuuta 1977 annetun neuvoston direktiivin 77/436/ETY [4] 4 artiklassa, sellaisena kuin se on viimeksi muutettuna 19 päivänä joulukuuta 1985 annetulla neuvoston direktiivillä 85/573/ETY [5], ei pitäisi enää sisältyä kyseiseen tuotekohtaiseen direktiiviin. [4] EYVL L 172, 12.7.1977 p.20. [5] EYVL L 372, 31.12.1985 s.22. (3) Kahviuutteista ja sikuriuutteista 22 päivänä helmikuuta 1999 annetulla Euroopan parlamentin ja neuvoston direktiivillä 1999/4/EY [6] kumotaan direktiivi 77/436/ETY 13 päivästä syyskuuta 2000 lähtien, ja sen johdanto-osan kappaleessa mainitaan aikomus sisällyttää direktiiviin 80/232 siinä määritettyjä valmispakkauksiin pakattuja tuotteita koskevien nimellispainojen valikoima. [6] EYVL L 66, 13.3.1999, s.26. (4) Kahviuutteiden ja sikuriuutteiden nimellismäärien pakollinen valikoima yhteisössä on edelleen tarpeen kuluttajansuojan vuoksi sekä mahdollistamaan kyseisten valmispakkauksiin pakattujen tuotteiden vapaa liikkuvuus kaikkialla yhteisössä. (5) Direktiiviä 80/232/ETY olisi muutettava vastaavasti, OVAT ANTANEET TÄMÄN DIREKTIIVIN: 1 artikla Direktiiviä 80/232/ETY muutetaan seuraavasti: (1) Lisätään 5 artiklaan seuraava kappale: Liitteessä I olevassa 12 kohdassa lueteltuja tuotteita sisältäviä valmispakkauksia saa myydä ainoastaan 12 kohdassa säädettyinä nimellismäärinä.' (2) Muutetaan liite I tämän direktiivin liitteen mukaisesti. 2 artikla Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään [...] [7]. Niiden on ilmoitettava tästä komissiolle viipymättä. [7] Tämän direktiivin voimaantulopäivä. Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään. 3 artikla Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan yhteisöjen virallisessa lehdessä. 4 artikla Tämä direktiivi on osoitettu kaikille jäsenvaltioille. Tehty Brysselissä [...] Euroopan parlamentin puolesta Neuvoston puolesta Puheenjohtaja Puheenjohtaja LIITE I Lisätään direktiivin 80/232/ETY liitteeseen I seuraava kohta: 12. KAHVIUUTTEET JA SIKURIUUTTEET (grammoina) 50 - 100 - 200 - 250 (vain kahviuute- ja sikuriuutesekoitukset sekä ainoastaan myyntiautomaatteihin tarkoitetut kahviuutteet) - 300 (vain kahviuutteet) - 500 - 750 - 1 000 - 2 000 - 2 500 - 3 000 - 4 000 - 5 000 - 6 000 - 7 000 - 8 000 - 9 000 - 10 000 VAIKUTUSTEN ARVIOINTI EHDOTUKSEN VAIKUTUS YRITYSTOIMINTAAN JA ERITYISESTI PIENIIN JA KESKISUURIIN YRITYKSIIN (PK-YRITYKSET) Ehdotuksen nimi Ehdotus: EUROOPAN PARLAMENTIN JA NEUVOSTON DIREKTIIVI direktiivin 80/232/ETY muuttamisesta kahviuutteiden ja sikuriuutteiden nimellispainojen valikoiman osalta. Asiakirjan viitenumero XXXXX Ehdotus 1. Miksi yhteisön lainsäädäntö on tarpeen tällä alalla ja mitkä ovat sen päätavoitteet, kun otetaan huomioon toissijaisuusperiaate- Kyseessä on perustamissopimuksen 95 artiklaan perustuva ehdotus, jolla muutetaan eräiden valmiiksi pakattujen tuotteiden nimellismäärien ja nimellistilavuuksien sallituista valikoimista annettua neuvoston direktiiviä 80/232/ETY, jotta säilytetään olemassa olevat painovalikoimat. Sillä on seuraava tavoite: -lisätä valmispakkauksiin pakattuja tuotteita koskevaan laaja-alaiseen direktiiviin kahviuutteista ja sikuriuutteista annetussa direktiivissä olevan pakollinen painovalikoima. Vaikutus yritystoimintaan 2. Mitä yrityksiä ehdotus koskee- a) Yritystoiminnan luonne Kahviuutteiden ja sikuriuutteiden valmistus. b) Teollisuudenalan ja markkinoiden maantieteellinen jakauma Kahviuutteiden ja sikuriuutteiden tuottajat ovat sijoittautuneet kaikkialle unioniin. c) Sijaitsevatko kyseiset yritykset alueilla, jotka ovat kelpoisia Euroopan aluekehitysrahaston aluetukeen jäsenvaltioissa- Erityistä keskittymistä näillä alueilla ei ole tiedossa. 3 Mitä yritysten on tehtävä noudattaakseen ehdotusta- Ehdotuksella ei ole suoraa vaikutusta yrityksiin. Valikoima on jo nyt pakollinen, ja jäsenvaltiot soveltavat sitä. Ehdotuksen tarkoituksena on säilyttää yhteisön lainsäädäntö oikeudellisena perustana. 4. Mitkä ovat ehdotuksen todennäköiset vaikutukset a) työllisyyteen- Ehdotuksella ei ole erityistä vaikutusta työllisyyteen. b) investointeihin ja uusien yritysten perustamiseen- Ehdotuksella ei ole suoraa vaikutusta uusien yritysten perustamiseen tai investointeihin. c) yritysten kilpailukykyyn- Ehdotuksella ei ole vaikutusta yritysten kilpailukykyyn. 5. Sisältyykö ehdotukseen toimenpiteitä, joiden tarkoituksena on ottaa huomioon pienten ja keskisuurten yritysten erityistarpeet (muihin ryhmiin verrattuna lievemmät tai erilaiset vaatimukset tms.)- Ehdotukseen ei sisälly erityisiä toimenpiteitä, jotka olisivat sovellettavissa pieniin ja keskisuuriin yrityksiin. Kuuleminen 6. Luettelo ehdotuksen valmistelussa kuulluista tahoista ja niiden esittämien kantojen pääpiirteet. Kirje, jossa komissiota pyydetään säilyttämään olemassa olevat valmispakkauksiin pakattuja tuotteita koskevat valikoimat, joista säädetään kahviuutteita ja sikuriuutteita koskevissa alakohtaisissa direktiiveissä, on saatu 9. maaliskuuta 2000 AFCASOLE-järjestöltä (Association of Soluble Coffee Manufacturers in the European Community).